Husstøvmider er små dyr med 8 ben, som tilhører spindlerfamilien (i familie med edderkopper). De er ca. 0,3 mm lange, hvilket gør, at de er svære at se med det blotte øje. Husstøvmider lever omkring 3-5 måneder. Igennem sin levetid lægger en husstøvmidehun 40-80 æg. Æggene klækker efter 1-2 uger, og i løbet af 4-8 uger gennemgår husstøvmiden flere stadier fra larve til voksen husstøvmide. Husstøvmider hverken bider, giver kløe eller overfører sygdomme. Men enzymer i husstøvmidernes friske afføring kan give allergiske reaktioner.